সিরাজুল ইসলাম চৌধুরী, ২৪ মে, এবিনিউজ : পুলিশ একটি বাহিনী, এর গঠনের সূত্রপাত ইংরেজ আমলে। লক্ষ্য ছিল আইন–শৃঙ্খলা রক্ষা করা। আইন–শৃঙ্খলা রক্ষার কাজটা তখন খুবই জরুরি ছিল, ইংরেজদের খাজনা সংগ্রহ এবং ব্যবসায় উভয় তৎপরতার স্বার্থে। পুলিশের কাজ ছিল রাষ্ট্রক্ষমতায় আসীনদের স্বার্থকে পাহারা দেওয়া। এ কাজে পুলিশ ছিল একটি ফোর্স, যার পক্ষে জনবিরোধী না–হয়ে কোনো উপায় ছিল না। পুলিশবাহিনীকে পুলিশ সার্ভিস বলা হতো, শীর্ষপদগুলোতে ইংরেজরাই থাকতো, নিম্নবর্তী সব জায়গাতেই দেশি মানুষেরা নিয়োগ পেতেন। পুলিশের লালপাগড়ি কিংবা বড় অফিসারদের শোলার হ্যাট দেখলে মানুষ উৎফুল্ল নয়, আতঙ্কিত হতো। দারোগা সাহেবের সঙ্গে যাদের যোগ আছে তারা তো অবশ্যই, এমনকি তার নৌকার পাশে দাঁড়িয়ে সালাম দেবার সুযোগ লাভ করেছে এমন লোকেরাও নিজেদের সৌভাগ্যে বেশ স্ফীত হতো, এবং আশেপাশের মানুষেরা তাদেরকে সমীহ করে চলতো। বাংলাদেশের অনেক এলাকায় দারোগা বাড়ি দেখা যায়, সেগুলো বেশ বিশিষ্ট বাসস্থান ছিল, আকার ও সৌন্দর্যের কারণে নয়, মালিকের পদবীর দরুন।